text: Johnny Søtrup: Vi vidste ikke, at der manglede penge
  22 september 2015 kl. 16.53
  Det er ikke byrådets skyld, at kommunen nu skal spare. Sådan lyder det fra borgmester Johnny Søtrup.
  Esbjerg Kommune skal spare 554 mio. kroner over de næste fire år, men spørger man borgmester i Esbjerg Kommune, Johnny Søtrup (V), så er det ikke kommunalpolitikernes skyld, at der skal spares.
  - Vi har først fået dokumentation for pengeproblemerne i løbet af det sidste år, siger Johnny Søtrup til TV SYD.
  Han peger i stedet på, at Esbjerg Kommune har mistet indtægter fra staten, blandt andet i form af bloktilskudsordningen, der er blevet lavet om.
  Johnny Søtrup garanterer til gengæld, at når denne sparerunde er overstået, så er kommunen bedre rustet til fremtiden.
  - Vi har polstret os, så vi ikke ender i denne situation igen, siger Johnny Søtrup.
  